הפקה: עיריית באר שבע, כיוונים - החברה העירונית לתרבות הפנאי, בסיוע המשרד לתרבות והספורט.
מרוץ "light run" השני יכלול שלושה מקצים תחרותיים: 10 ק"מ, 5 ק"מ, ומסלול עממי למשפחות- 2.5 ק"מ. מרוץ "Light run" באר שבע הינו מרוץ הלילה הגדול והמרכזי בארץ. הרצים ייהנו מחוויה מאירה ומיוחדת במינה הכוללת בין היתר: מסלולים מוארים בצבעי אולטרה סגול, שילוט זוהר, במות מוזיקה, חולצות זוהרות ושלל אטרקציות ואלמנטים מאירים נוספים שיחולקו לרצים ולמעודדים.
מסלולי הריצה יעברו בנקודות מרכזיות ומוארות בעיר וביניהם במזרקה הייחודית הנמצאת בטיילת אמבר. בסיום המרוץ ייהנו הרצים והמעודדים מהפנינג סיום ססגוני שיכלול: מסיבת ריקודים מוארת אל תוך הלילה, דוכני איפור, ומתחמי פעילות ספורט לכל המשפחה. אלפי רצים מכל רחבי הארץ כבר הבטיחו את השתתפותם במרוץ. חיילי פיקוד דרום עתידים לרוץ אף הם, ואליהם יצטרף אלוף הפיקוד, סמי תורג'מן.
ראש עיריית באר-שבע, רוביק דנילוביץ' אשר ירוץ במרוץ, אמר לקראת האירוע: "אני נרגש להמשיך את מסורת המרוץ זו השנה השנייה ברציפות. מרוץ זה יעניק חוויה מרגשת ומאירה שלא נראתה כמותה במדינת ישראל. אני בטוח כי מרוץ זה ישמש כמגדלור המאיר על כלל פעילויות הפנאי, התרבות והספורט שעיריית באר שבע עורכת למען תושביה."
מרוץ "light run" השני מתקיים על ידי עיריית באר שבע, מנוהל על ידי חברת כיוונים - החברה העירונית לתרבות הפנאי ובסיוע המשרד לתרבות והספורט. מרוץ באר שבע הוא חלק מאירועי 'שבוע ספורט ישראל' שיפתח השבוע ביוזמת משרד התרבות והספורט.
מרוץ light run השני, ביום חמישי, 22 למאי 2014, באר שבע.